Albert Hansen

Hans Christian Albert Hansen (født 26. desember 1847 i Fredrikshald, død 4. august 1925 i Rygge) var en norsk ingeniør og politiker (H).

Han var statsråd og sjef for Arbeidsdepartementet i Francis Hagerups andre regjering som satt fra 22. oktober 1903 til 11. mars 1905. Han var innvalgt på Stortinget fra Drammen 1900–1906, og var medlem av Stortingets jernbanekomité.

Albert Hansen ble uteksaminert fra Teknologiska Institutet i Stockholm i 1868. Frem til 1874 arbeidet han på forskjellige kanal-, jernbane- og veianlegg i Sverige, før han ble engasjert ved Støren-Åmot-banen og Smålensbanen. Fra 1878 til 1903 var han amtsingeniør i Buskeruds amt, og fra 1905 til han ble innvilget avskjed i 1917 var han amtmann i Smaalenenes amt.

Han ble i 1901 utnevnt til ridder av 1. klasse av St. Olavs Orden og forfremmet til kommandør av 1. klasse i 1912. Som statsråd under unionsoppløsningen mottok han også 7. juni-medaljen.

Han var sønn av økonom ved Fredrikshald sykehus, Torbjørn Gustav Hansen, og hustru Clausine Antonette Andersen. Han ble i 1882 gift med Alexandrine Augusta Nora Helene Voigt (1858–1941).

Referanser

 Litteratur 
 Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947
 O. Bødtker: «Hansen, Hans Christian Albert».- I: Norsk biografisk leksikon, b. 5, Aschehoug, Oslo, 1931. – S. 356-357

 Eksterne lenker 


Kategori:Norske arbeidsministre
Kategori:Norske statsråder 1884–1905
Kategori:Høyre-statsråder
Kategori:Stortingsrepresentanter fra Høyre
Kategori:Stortingsrepresentanter 1901–1903
Kategori:Stortingsrepresentanter 1904–1906
Kategori:Norske amtmenn
Kategori:Fylkesmenn i Østfold
Kategori:Norske ingeniører
Kategori:Kommandører med stjerne av St. Olavs Orden
Kategori:Personer fra Halden kommune